**John David McAfee** (født 18. september 1945 i Cinderford i Gloucestershire i England, død 23. juni 2021 i Sant Esteve Sesrovires i Spania) var en britisk-amerikansk programmerer og forretningsmann. Han grunnla programvareselskapet McAfee Associates i 1987 og drev det til 1994, da han trakk seg fra selskapet.

Liv og virke
------------

### Bakgrunn

John McAfee ble født i Cinderford i Forest of Dean i Gloucestershire i Storbritannia, på en amerikansk base (for *596th Ordnance Ammunition Company*), til en amerikansk far som var stasjonert der, og en britisk mor. Hans oppvekst var for det meste i Salem i delstaten Virginia i USA. McAfee sa at han følte seg vel så mye britisk som amerikansk. Faren var en voldelig alkoholiker, og da John var 15 år gammel begikk han selvmord ved å skyte seg.

Han tok en bachelorgrad i matematikk i 1967 ved Roanoke College i Salem, et college som senere også hedret ham med et æresdoktorat i 2008.

### Karriere

John McAfee var ansatt ved NASAs institutt for romforskning - Goddard Institute for Space Studies - i New York fra 1968 til 1970. Deretter var han ansatt av *Univac* som softwaredesigner, for å senere bli ansatt av Xerox. I 1978 begynte han på *Computer Sciences Corporation* som softwarekonsulent. Deretter arbeidet han for konsulentfirmaet *Booz Allen Hamilton* fra 1980 til 1982.

John McAfee var ofte narkotikapåvirket, og en normal arbeidsdag bestod i at han var «høy» om formiddagen og så drakk han en hel flaske whisky om ettermiddagen. I sin neste jobb ble sjefen hans skikkelig sint på McAfee på grunn av hans uakseptable stoff- og alkoholbruk på jobben. Dette ble en vekker, og han begynte deretter i Anonyme Alkoholikere i 1983.

Etter en tid på Omex begynte han å arbeide for forsvarskonsernet Lockheed Corporation, der han først fikk kjennskap til koder som var programmerte til å kopiere seg inn på harddisken - disse koder ble kalt virus. Han begynte raskt å skrive egne koder som forhindret slike program i å replikere seg. Dette blev starten for McAfee Associates som han arbeidet med på heltid fra 1983 og drev til 1994, da han solgte sine aksjer for flere millioner dollar. Selskapet utviklet og solgte sikkerhetsprogramvare for datamaskiner.

Etter å ha forlatt McAfee Associates, grunnla han blant annet selskapene Tribal Voice (skaperne av chatte-programmet PowWow), QuorumEx og Future Tense Central, og var involvert i lederstillinger i blant andre selskapene Everykey, MGT Capital Investments og Luxcore.

Hans personlige og forretningsmessige interesser omfattet blant annet smarttelefonapper, kryptovaluta, yoga og antibiotika laget av urter.

Etter å ha tapt nesten hele sin formue (som hadde på en tid kommet opp i 100 millioner dollar, for å senere bli fire millioner dollar) i samband med finanskrisen i 2008, flyttet han til Belize. Dette var delvis på grunn av at skattene var svært lave i Belize.

### Belize og Guatemala: Mistanker, arrest, flukt

I 2012 ble han utpekt som «person av interesse»[*klargjør*] av Belizes regjering, da han først ble anklaget for å være produsent og distributør av metamfetamin, arrestert der han bodde i Orange Walk, og så ble anklaget for å ha drept sin nabo Gregory Viant Faull. Dette gjorde at McAfee flyktet fra Belize til Guatemala for å søke politisk asyl. Dette mislyktes imidlertid, ettersom et par reportere fra *Vice*, som skrev en reportasje om ham, hadde forsømt å fjerne data (geotaggingen på fotos de hadde tatt under intervjuene) som røpet hvor McAfee befant seg. Dette førte til at det guatemalanske politi arresterte ham som illegal flyktning, og satte ham i fengsel. Etter at McAfee, ifølge ham selv, hadde fingert to hjerteslag, rakk hans advokater å få ned dokumenter til Guatemala som gjorde at han ble løslatt og sendt til USA, der han verken ble straffet eller utlevert til Belize.

### Politikk

McAfee var også politisk aktiv. Han søkte uten hell Libertarian Party-nominasjonen til å bli USAs president i både 2016 og 2020.

### Spania

Den 6. oktober 2020 ble McAfee arrestert i Spania på grunn av skatteunndragelser. Siktelsen ble kunngjort kort tid etter at det amerikanske Securities and Exchange Commission avslørte at den hadde anlagt sivile anklager mot McAfee, og at han kunne bli fengslet i 30 år i USA hvis han ble dømt.

### Død

Den 23. juni 2021 ble McAfee funnet død i en fengselscelle i fengselet *Centre Penitenciari Brians* nær Barcelona, kort tid etter at hans utlevering til USA ble godkjent av den spanske nasjonale domstolen. Dødsårsaken ble oppgitt til å være selvmord ved hengning. Han ble 75 år gammel.

Referanser
----------

1. ↑   GeneaStar, oppført som John Mcafee, GeneaStar person-ID mcafeej[Hentet fra Wikidata]
2. ↑   twitter.com[Hentet fra Wikidata]
3. ↑   twitter.com[Hentet fra Wikidata]
4. 1 2   www.eldiario.es[Hentet fra Wikidata]
5. ↑   alphapress24.com[Hentet fra Wikidata]
6. ↑   www.naciodigital.cat[Hentet fra Wikidata]
7. ↑  McMillan, Bowdeya Tweh and Robert (23. juni 2021). «John McAfee, Antivirus Software Creator, Is Found Dead in Spanish Jail». *Wall Street Journal* **(engelsk)**. ISSN 0099-9660. Besøkt 24. juni 2021.
8. ↑  «Antivirus software pioneer John McAfee 'found dead' in Spanish prison cell after court approves extradition». *news.yahoo.com*. Arkivert fra originalen 23. juni 2021. Besøkt 23. juni 2021.
9. ↑  «Obituary: John McAfee, antivirus software designer, dies aged 75». 24. juni 2021. Arkivert fra originalen 24. juni 2021. Besøkt 24. juni 2021 – via www.thetimes.co.uk.
10. ↑  Trujillo, Mario (8. september 2015). «Software pioneer McAfee files paperwork to run for president». *The Hill*. Arkivert fra originalen 9. september 2015. Besøkt 9. september 2015.
11. 1 2  Kelion, Leo (11. oktober 2013). «The strange life of John McAfee». *BBC News*.
12. ↑  Woodford, Chris (2007). *Inventors and Inventions, Volume 4*. Marshall Cavendish. s. 1030–33. ISBN 978-0-7614-7767-9. Arkivert fra originalen 30. april 2016. Besøkt 23. februar 2016.
13. 1 2  «Who was John McAfee? Everything You Need to Know». *www.thefamouspeople.com* **(engelsk)**. Besøkt 14. september 2021.
14. ↑  McAfee, John (12. mai 2016). «JOHN McAFEE: Here's what really happened in Belize». *Business Insider* **(engelsk)**. Besøkt 14. september 2021.
15. ↑  «John McAfee ordered to pay $25 million over neighbour's murder». *IT PRO* **(engelsk)**. Besøkt 24. juni 2021.
16. 1 2  «Antivirus-gründer John McAfee funnet død i spansk fengsel». *e24.no*. Besøkt 24. juni 2021.
17. ↑  Shapland, Mark (6. oktober 2020). «Tech millionaire John McAfee arrested in Spain for US tax evasion». *www.standard.co.uk* **(engelsk)**. Besøkt 24. juni 2021.
18. ↑  «Anti-virus creator John McAfee arrested over tax evasion charges». *BBC News* **(engelsk)**. 6. oktober 2020. Besøkt 24. juni 2021.
19. ↑  «Software Creator McAfee Arrested In Spain, Awaiting Extradition To US». *Channels Television*. Besøkt 24. juni 2021.
20. ↑  «Larger-than-life software mogul John McAfee dies in Spain by suicide, lawyer says». *Reuters*. 23. juni 2021. Besøkt 24. juni 2021.

Eksterne lenker
---------------

* (en) John McAfee – kategori av bilder, video eller lyd på Commons Rediger på Wikidata
* (en) John McAfee på Internet Movie Database Rediger på Wikidata

* (en) John McAfee hos The Movie Database Rediger på Wikidata

|  |  |
| --- | --- |
| Oppslagsverk/autoritetsdata | BIBSYS **·** Geni **·** VIAF **·** LCCN **·** ISNI **·** SUDOC **·** NLA
 |